text: El govern sudanès ha donat 48 hores als representants de les organitzacions humanitàries Oxfam i Save the Children perquè abandonin el país després de declarar-los persones no grates. L'argument és que han desobeït la llei sudanesa i han intervingut en afers domèstics. Oxfam fa vint anys que treballa al nord del país, i Save the Children és el principal proveïdor de menjar a la regió de Darfur.
  29/11/2004 - 00.00 Actualitzat 29/11/2004 - 15.49
  El govern de Sudan ha donat un termini de 48 hores a dos responsables d'organitzacions humanitàries britàniques perquè abandonin el país. Es tracta del director de l'organització Save the Children i del responsable d'Oxfam. Tots dos han rebut cartes del responsable governamental encarregat de supervisar les activitats de les ONG al Sudan. En les missives se'ls notifica que són persones no grates perquè, segons diuen, han ultrapassat el límit del treball humanitari i les lleis del país i han intervingut en afers de política interna.
  Save the Children és el principal proveïdor de menjar de la regió sudanesa de Darfur. D'aquesta organització en depenen prop de 300.000 persones dels dos milions que necessiten ajuda. Oxfam, per la seva banda, fa més de vint anys que treballa al nord del país.